Зэхуэс купщIафIэхэр
Илъэс 20-м нэсауэ ди къэралым щагъэлъапIэ ЩIэныгъэм и махуэр. 1999 гъэм УФ-м и Президентым и УнафэкIэ ягъэувауэ щыта а махуэшхуэр хэкум и дэтхэнэ щIыналъэми щаIэт, щIэныгъэм щызыIэрагъэхьа ехъулIэныгъэхэр къапщытэжу, мурадыщIэхэр яубзыхуу.
Ди республикэми щекIуэкIынущ щIэныгъэм и махуэр гъэлъэпIэным хуэгъэпса Iуэхугъуэхэр. Абыхэм ящыщщ Къэбэрдей-Балъкъэр къэрал университетым мазаем и 1-м къыщыщIэдзауэ и 8 пщIондэ къыщызэрагъэпэщыну Iуэхугъуэхэр. «ЩIэныгъэм и тхьэмахуэ-2017» фIэщыгъэр иIэу еджапIэ нэхъыщхьэм къыщызэIуахынущ Кавказ Ищхъэрэ федеральнэ щIыналъэм и щIэныгъэлI ныбжьыщIэхэм я инновацэ проектхэм я гъэлъэгъуэныгъэ. Апхуэдэу республикэм и еджапIэ нэхъыщхьэхэм щекIуэкIынущ «Бжэ зэIухахэм я махуэхэр» Абыхэм ирагъэблэгъэнущ курыт школыр мы гъэм къэзыуххэр, олимпиадэ зэмылIэужьыгъуэхэм зи зэфIэкI лъагэхэр щызыгъэлъэгъуа ныбжьыщIэхэр. ЕджапIэхэм я студентхэр яхуэзэнущ щIэныгъэ лэжьакIуэ цIэрыIуэхэм, дунейпсо, урысейпсо зэпеуэм пашэ щыхъуа къэхутакIуэхэм.
Апхуэдэ зэхуэс купщIафIэхэр сэбэпышхуэ мэхъу щIалэгъуалэр щIэныгъэ-къэхутэныгъэ лэжьыгъэхэм пасэу дегъэхьэхынымкIэ.
Къардэн Ритэ.
